
BIO-ÖKO ház, avagy hogyan építsünk alacsony energiás házat természetes anyagok felhasználásával

A dolgozatomban bemutatom, hogy lehet olyan környezetbarát épületet létrehozni, mely nem csak működése során fogyaszt kevés energiát, hanem már a felhasznált építőanyagok is a lehető legkevesebb befektetett energiát tartalmazzák. Továbbá fontos szempont volt az építőanyagok gyártása során a keletkezett káros anyagok mennyiségének minimalizálása.
Egy meglévő családi ház tervét alakítottam át az általam bemutatott szempontok szerint. Erre azért volt szükség, hogy az általam tervezett ház vizsgálatakor kapott eredményeket legyen mihez viszonyítanom.
Több szempont szerint vizsgáltam és hasonlítottam össze az épületeket. Először bemutatom, hogy épületszerkezeti terén milyen változtatásokat alkalmaztam, mely anyagokat mellőztem és miket használtam helyettük. A BIO-ÖKO ház szerkezeti kialakításait is szemléltetem ábrák és magyarázó szöveg segítségével.
Épületgépészet tekintetében két lehetséges megoldásként bemutatom az eredeti és a BIO-ÖKO ház rendszereit, majd további energiatermelési lehetőségeket is felsorolok.
Költségek szempontjából is összehasonlítottam az épületeket. A szerkezetkész és teljes készültség állapotában hasonlítottam össze az épületeket.
Az eredeti és a BIO-ÖKO ház építése során felhasznált építőanyagokat építésökológiai és biológiai értékelésnek vetettem alá, majd összehasonlítottam a kapott eredményeket.
Épületenergetikai vizsgálatnak is alávetettem az épületem, majd összehasonlítottam az eredeti épület értékelésével.
Az általam tervezett épület kiviteli terveit mellékeltem a dolgozatomhoz, melyek segítségével könnyebben megérthetjük az épület szerkezeti kialakítását.
Jól látszik a tervekből és a számításokból, hogy jól átgondolt szerkezetekkel és megfelelő építőanyag-választékkal igazán környezetbarát épületet tudunk létrehozni. A jelen épületnél alkalmazott anyagok és szerkezeti megoldások, csak egy példát mutatnak be. Azt, hogy mik az optimális építőanyagok és szerkezeti kialakítások, mindig az adott tervezési körülmények szabják meg. 



